ORDE do 20 de decembro de 2004, de aprobación definitiva da modificación puntual das normas subsidiarias de Cervo no núcleo de Cervo, para a creación dun parque público. (Expediente LU-03003).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 31/01/2005

O planeamento urbanístico vixente no concello de Cervo son unhas normas subsidiarias de planeamento, aprobadas definitivamente o 12 de xullo de 1978, afectadas no ámbito deste expediente pola denunciada revisión do núcleo de Cervo aprobada definitivamente o 10 de xuño de 1994.
O concello, por medio desta modificación das normas subsidiarias, pretende a creación dun espazo libre, un parque público, nunha parcela de titularidade municipal.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual e, inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido con data do 6 de agosto de 2003, ao abeiro do disposto no artigo 85.1º da Lei 9/2002.
O Pleno da Corporación, na súa sesión do 25 de setembro de 2003 acordou a aprobación inicial da modificación puntual, que posteriormente foi sometida ao trámite de información pública polo prazo dun mes mediante anuncios publicados no Diario Oficial de Galicia nº 222, do 14 de novembro de 2003, e no xornal La Voz de Galicia do día 22 de outubro.
Constan no expediente os seguintes informes sectoriais favorables: da deputación provincial, con data do 26 de xaneiro de 2004, e da Consellería de Cultura, Comisión Territorial do Patrimonio Histórico de Lugo, do 3 de maio de 2004.
Como consecuencia do requirimento formulado polo Servizo Provincial de Urbanismo de Lugo con data do 14 de xullo o concello iniciou un novo trámite de información pública polo prazo dun mes mediante anuncios publicados no Diario Oficial de Galicia nº 194, do 5 de outubro de 2004, e nos xornais El Progreso e maila La Voz de Galicia dos días 4 e 5 de outubro.
Constan no expediente os informes favorables do aparellador municipal e da secretaria do concello, de datas do 12 e do 18 de maio de 2004, respectivamente.
O Pleno da Corporación en sesión do 27 de maio de 2004 acordou aprobar provisionalmente o proxecto de modificación puntual, remitíndoo a esta consellería para a súa aprobación definitiva.
De conformidade co disposto polo artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En mérito do predito, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo desta mesma data,
DISPOÑO:
Artigo 1º
Aprobar definitivamente a modificación puntual das normas subsidiarias de Cervo no núcleo de Cervo, para a creación dun parque público, coa condición que de seguido consta.
Artigo 2º
Introducirase na normativa a seguinte observación: «cómpre dar ás zonas edificables lindantes co novo espazo libre público o tratamento de fachadas e non de medianeiras. En consecuencia, ademais deben admitirse sobre o mesmo beirarúas de dimensións iguais ás previstas na ordenanza Centro Urbano respecto das rúas de 10 metros de amplitude.
Artigo 3º
De conformidade co disposto polos artigos 92 da Lei 9/2002 e, 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas do plan aprobado definitivamente no BOP.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 20 de decembro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda